OpenLLM-France/wikimedia huggingface dataset:
# Bandera de Tagamanent

La bandera oficial de Tagamanent té la descripció següent:
    Bandera apaïsada, de proporcions dos d'alt per tres de llarg, losanjada de groc i de vint-i-set peces negres.
Va ser aprovada el 30 de juliol del 2001 i publicada al DOGC el 25 de setembre del mateix any amb el número 3479.

## Història

L'origen de la bandera és heràldic: de l'escut de Tagamanent. El losanjat d'or i de sable són les armes dels Tagamanent, senyors del castell del poble des del 1082.

## Vegeu també

* Escut de Tagamanent
* Escuts i banderes del Vallès Oriental

## Referències

* ↑ «RESOLUCIÓ de 30 de juliol de 2001, per la qual es dóna conformitat a l'adopció de la bandera del municipi de Tagamanent.» (pdf). DOGC num. 3479. Generalitat de Catalunya, 25-09-2001. [Consulta: 13 març 2013].
# Manabum

Manabum és una serralada a la frontera oriental d'Assam al districte de Lakhimpur. És una derivació de les muntanyes que ocupen els singphos i khamtis. Estan situats entre el 27 graus 30 minuts i el 27 graus 47 minuts nord, i els 95 graus 54 minuts i el 96 graus 18 minuts est.

## Referències

* ↑ Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Macropharyngodon cyanoguttatus

Macropharyngodon cyanoguttatus és una espècie de peix de la família dels làbrids i de l'ordre dels perciformes.

## Morfologia

Els mascles poden assolir els 11,5 cm de longitud total.

## Distribució geogràfica

Es troba al nord de KwaZulu-Natal (Sud-àfrica), Maurici i Reunió.

## Referències

* ↑ BioLib
* 1 2 FishBase (anglès)

## Bibliografia

* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Randall, J.E., 1978. A revision of the Indo-Pacific labrid fish genus Macropharyngodon, with descriptions of five new species. Bull. Mar. Sci. 28(4):742-770.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Macronyx

Macronyx és un gènere d'ocells de la família dels motacíl·lids, Motacillidae.

## Taxonomia

Segons la Classificació del Congrés Ornitològic Internacional (versió 2.7, 2011) aquest gènere està format per 8 espècies:
* Macronyx sharpei - piula d'esperons de Sharpe.
* Macronyx flavicollis - piula d'esperons d'Abissínia.
* Macronyx fuelleborni - piula d'esperons de Fülleborn.
* Macronyx capensis - piula d'esperons del Cap.
* Macronyx croceus - piula d'esperons gorjagroga.
* Macronyx aurantiigula - piula d'esperons del Pangani.
* Macronyx ameliae - piula d'esperons de gorja rosada.
* Macronyx grimwoodi - piula d'esperons de Grimwood.
# Macronycteris

Macronycteris és un gènere de ratpenats de la família dels hiposidèrids. Les espècies d'aquest grup, oriündes d'Àfrica, es classificaven anteriorment en el gènere Hipposideros. Presenten un sac frontal. La fulla nasal exhibeix tres o quatre folíols carnosos als laterals. Les orelles són triangulars. Les espècies d'aquest gènere es troben entre els hiposidèrids més grossos i sovint presenten un marcat dimorfisme sexual. Macronycteris divergí de Doryrhina fa 19 milions d'anys.

## Referències

* ↑ «Macronycteris Gray, 1866» (en anglès). [Consulta: 10 maig 2021].
* ↑ Foley, N. M.; Goodman, S. M.; Whelan, C. V.; Puechmaille, S. J.; Teeling, E. «Towards navigating the Minotaur's labyrinth: cryptic diversity and taxonomic revision within the speciose genus Hipposideros (Hipposideridae)» (en anglès). Acta Chiropterologica, vol. 19, 1, 2017, pàg. 1-18. DOI: 10.3161/15081109acc2017.19.1.001.
# Mapa de memòria

El mapa de memòria (de l'anglès memory map) és una estructura de dades que defineix com està distribuïda la memòria. Conté informació sobre la mida total de memòria i les relacions entre adreces lògiques i físiques, a part de proporcionar altres detalls específics sobre larquitectura de l'ordinador.
Els mapes de memòria solen ser creats usualment pel microprogramari per donar informació al nucli del sistema operatiu sobre com està distribuïda la memòria.

## Vegeu també

* BIOS
* LinuxBIOS

## Referències

* ↑ Mapa de memòria a Optimot
* ↑ «15E801».
# Manel Joaquim Ferré i Montañés

Manel Joaquim Ferré i Montañés (Amposta, 16 d'agost de 1958) és un metge i polític català. Fou Alcalde d'Amposta des de 2007 fins al 2015 i President del Consorci de Salut i Social de Catalunya des de 2015 fins al 2023.

## Trajectòria

Es va llicenciar en Medicina i Cirurgia per la Universitat Central de Barcelona el 1982 amb grau de llicenciat amb qualificació d'excel·lent al curs acadèmic 1981-1982. Durant els anys 1982-83-84 va cursar diferents cursos monogràfics de doctorat. El 1988-1989 es va diplomar en Gestió Gerencial Hospitalària per EADA de Barcelona. Del 1982 fins al 1990 va exercir com a metge d'urgències del Servei Mèdic Cooperatiu d'Amposta i a partir del 1986 fins al 1990 va exercir de sotsdirector mèdic del mateix centre.
La seva trajectòria política va començar el 1987 com a regidor de Sanitat i Serveis Socials de l'Ajuntament d'Amposta i el 1991 va ser nomenat primer tinent d'alcalde. Des de 1999 fins al 2007 va exercir de regidor de Governació. Del 1988 al 1996 va ocupar el càrrec de president de la Junta Comarcal del Montsià del Col·legi de Metges de Tarragona i des del 1989 fins al 2015 fou president del Consell d'Administració de l'Hospital Comarcal d'Amposta.
Ha format part de diferents ens com ara el Consell de Salut i del Consell de Direcció de la Regió Sanitària de les Terres de l'Ebre, el Grup SAGESSA (vicepresident), el Consorci Hospitalari de Catalunya (vicepresident), el Consell de Direcció del Servei Català de la Salut de Barcelona i el Consell Rector de l'Agència de Protecció de la Salut de Catalunya (vicepresident). Es va presentar com a cap de llista per Convergència i Unió a les eleccions municipals de l'any 2007 a la ciutat d'Amposta, que va guanyar per majoria absoluta, convertint-se en alcalde d'Amposta, fins a l'any 2015.

## Vida personal

És casat i té dos fills.

## Referències

* ↑ «L'ampostí Manel Ferré es reelegit president del Consorci de Salut i Social de Catalunya». La Vanguardia, 31-07-2019. [Consulta: 14 maig 2023].
* ↑ Rovira, Marc «L’exalcalde d’Amposta va exercir de metge 24 anys sense contracte». El País [Madrid], 18-11-2015. ISSN: 1134-6582.
* ↑ «Manel Ferré i Montañés». Més Ebre. [Consulta: 14 maig 2023].
* ↑ «El possible candidat i exalcalde d'Amposta, Manel Ferré, pendent del judici sobre les dietes». Imagina Ràdio, 27-10-2022. [Consulta: 14 maig 2023].
* ↑ «“Han estat 28 anys de bon govern i creixement continu”». El Punt Avui, 26-02-2015. [Consulta: 15 maig 2023].
# Manel Gimeno Arandiga

Manel Gimeno Arandiga (València, 1958) és un dibuixant de còmic, il·lustrador i editor valencià.
Comença a publicar a publicacions de la Ciutat de València com El gat pelat o La dolçaina. El 1978 participa en el llibret de la Falla King Kong. A partir de 1980 va realitzar diverses historietes per a Bésame Mucho amb guió de Mique Beltrán. Va fundar amb Juan Puchades l'estudi La General dedicat a la il·lustració i el disseny gràfic. Després del tancament de Bésame Mucho, deixa el món del còmic pel seu estudi, però en 1988 va fundar una editorial amb el mateix nom, on va editar algunes de les seues noves obres. Al mateix temps, va reprendre el seu personatge M en una versió endolcida per a la revista juvenil en valencià Camacuc, on continua publicant.
Va treballar en programes com a Canal Nou, com a guionista en Babalà, així com a l'adaptació animada de Cuttlas.
El 2012 presenta la seua primera novel·la, El Misterio de Bolaños.

## Obra

| Any | Títol | Editorial | Tipus |
| 1990 | Motel Nawi | La General Ediciones | Nova |
| 1993 | Altamiro Rupestre | La General Ediciones | Recopilació |
| 2010 | Valencia criminal | El Full | Antologia |

## Referències

* 1 2 «Manel Gimeno» (en castellà). Tebeosfera.
* ↑ Frattini i Palmer, 1999, p. 138-139.
* 1 2 Pons, 2007, p. 184 a 191.
* ↑ Pons, 2007, p. 239-240.
* ↑ II Jornadas Comic VLC: Nueva Escuela Valenciana ressenya a Gotham News Zine del 19 de maig de 2013
* ↑ «Manel Gimeno». Audiovisuales de animación de la Comunidad Valenciana, pàg. 32-35.
* ↑ «Entrevista: Manel Gimeno» (en castellà). Agenda Urbana. Arxivat de l'original el 2015-03-26. [Consulta: 15 gener 2015].
* ↑ Fernández, I. «Los plumas negras de Castellón presentan su ‘Valencia criminal'» (en castellà). El Periódico Mediterráneo, 11-12-2010. [Consulta: 10 octubre 2013].

## Bibliografia

* Cuadrado, Jesús. Atlas español de la cultura popular: ‘De la historieta y su uso 1873-2000’ (en castellà). Madrid: Ediciones Sinsentido / Fundación Germán Sánchez Ruipérez, 2000. ISBN 84-89384-23-1.
* Frattini, Eric; Palmer, Óscar. Guía básica del cómic (en castellà). Nuer Ediciones. ISBN 84-8068-054-7.
* Pons, Álvaro; Porcel Torrens, Pedro; Sorní, Vicente. Viñetas a la luna de Valencia (en castellà). Castalla: Edicions de Ponent, 2007 (Papers Grisos). ISBN 978-84-96730-04-5.
# Manolita González Muñoz

Manolita González Muñoz, coneguda artísticament com la Bella Zarina o La Czarina, fou una cupletista de principis del segle xx.
És coneguda per haver protagonitzat un incident contra les germanes Maria i Teresa Conesa, cupletistes molt populars entre el públic. La Czarina, gelosa d'aquesta popularitat que feia que rebés menys atencions dels clients, es va barallar amb Teresa Conesa en una llotja de l'Edèn Concert la nit del 28 de febrer de 1907. Disputa que finalitzà amb la intervenció del germà de Manolita, Benedicto González, que apunyalà Teresa Conesa. Amb ferides greus, la van traslladar al metge de la Casa de Socors del carrer Barberà, que va donar un diagnòstic esperançador. Tot i això, Teresa va acabar morint aquella mateixa matinada. La seva germana Maria, de 14 anys, va emigrar a Mèxic, on va obtenir un gran èxit.
Després d'aquests fets, Manolita adoptà definitivament el seu nom artístic actuant al teatre Apolo el maig del 1907 sota l'epítet La hermosa y suggestiva cupletista la Bella Zarina; i el 1913 al teatre Gran Salón Excelsior de la Gran Via de Barcelona com a La Czarina.

## Referències

* ↑ «Notas locales». La Vanguardia, 1 març 1906, pàg. 2.
* ↑ «La fama de la Gatita Blanca». La Vanguardia, 13 abril 2014, pàg. 4.

## Bibliografia

ALBERTÍ, Xavier; MOLNER, Eduard. Carrer i escena. El Paral·lel, 1892-1939. Barcelona: Viena Edicions, 2012
# Nicolae Tanovițchii

Nicolae Tanovițchii (Chișinău, 23 de desembre de 1993) és un ciclista professional moldau. Professional des del 2012, amb l'equip Start-Atacama Flowery Desert, des del 2017 milita a la formació romanesa del Tusnad Cycling Team. Del seu palmarès destaca el Campionat nacional en ruta i el de contrarellotge.

## Palmarès

* 2017
** Campió de Moldàvia en ruta
** Campió de Moldàvia en contrarellotge
** 1r al Memorial Gianni Biz
** 1r a la Coppa Giulio Burci
** Vencedor d'una etapa al Tour de Szeklerland
* 2018
** Campió de Moldàvia en contrarellotge
** 1r al Tour de Szeklerland i vencedor d'una etapa

## Referències

* ↑ «Nicolae Tanovitchii». procyclingstats.com. [Consulta: 6 desembre 2017].
* ↑ «2017 Elite (Pro) Men and Women National Cycling Champions». bikeraceinfo.com [Consulta: 6 desembre 2017].

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Datació relativa

La datació relativa és el conjunt de mètodes de datació que permeten ordenar cronològicament esdeveniments geològics o biològics en comparar uns amb els altres. Les tècniques de datació relativa, a diferència de la datació absoluta, no ofereixen una data precisa, sinó que proposen un ordre cronològic, d'allò més antic a allò més modern. També es pot trobar que ofereixi una data abans o després d'algun fet rellevant. Una datació relativa es duu a terme analitzant l'estratigrafia o la tipologia dels materials trobats, també s'estudien els canvis climàtics al llarg del temps utilitzant la datació faunística i pol·línica (estudi de les partícules del pol·len). Per acabar, també podem utilitzar la datació dels ossos.
Quan en una excavació arqueològica es troba un determinat objecte, es pot conèixer la seva situació en el temps a partir de l'estratigrafia, analitzant la seva localització en un estrat determinat i comparant-la amb els altres estrats. Mitjançant una ordenació (seriació) tipològica, és a dir fent una ordenació segons les característiques exteriors d'un objecte, podem reconèixer si un objecte és anterior o posterior a un altre.
Els grans canvis climàtics, com glaciacions o èpoques de sequeres, poden permetre datar un objecte situant-lo abans o després d'aquests. Els canvis climàtics que ha experimentat la terra al llarg del temps es poden conèixer analitzant els sediments marins i les capes de gel formades al llarg del temps. Una altra manera de conèixer els canvis climàtics és mitjançant un estudi de la flora i la fauna al llarg del temps. Per dur a terme un estudi de la fauna utilitzem la datació faunística i pel de la flora, una datació pol·línica (palinologia), que permet conèixer com ha evolucionat la flora d'una determinada zona a partir de les restes de pol·len.
La datació relativa dels ossos s'utilitza, normalment, per confirmar que els ossos trobats en un jaciment pertanyen a una mateixa època.

## Bibliografia

* RENFREW, C.; BAHN, P. (1993), Arqueología. Teorías, Métodos y Práctica, Madrid: Ediciones Akal
* Los métodos de datación relativa. CURSO DE ARQUEOLOGÍA Y PREHISTORIA

## Vegeu també

* Mètodes de datació relativa calibrats
# Sulfur de carbonil

El sulfur de carbonil és el compost orgànic amb la fórmula OCS. Normalment s'escriu com COS, és un gas incolor inflamable amb una olor desagradable. És una molècula linear que consta d'un grup carbonil enllaçat doblement amb un àtom de sofre. El sulfur de carbonil es pot considerar un intermedi entre el diòxid de carboni i el disulfur de carboni.
El sulfur de carboni es descompon en presència d'humitat i bases a diòxid de carboni i sulfur d'hidrogen.
Aquest compost s'ha trobat que catalitza la formació de pèptids d'aminoàcids. Aquesta troballa és una extensió de l'experiment de Miller i Urey i es suggereix que el sulfur de carbonil va tenir un paper important en l'origen de la vida.

## Presentació

El sulfur de carbonil és el compost de sofre més abundant en l'atmosfera terrestre, a 0,5±0,05 ppb, perquè els oceans i els volcans l'emeten. Una part del sulfur de carbonil transportat a l'estratosfera s'oxida a àcid sulfúric. L'àcid sulfúric forma partícules que afecten l'escalfament global.

## Referències

* ↑ «Carbonyl Sulfide CASRN: 463-58-1». Hazardous Substances Data Bank. National Library of Medicine.
* ↑ «Chemical Summary for Carbonyl Sulfide». U.S. Environmental Protection Agency.
* ↑ Protoschill-Krebs, G.; Wilhelm, C.; Kesselmeier, J. «Consumption of carbonyl sulphide (COS) by higher plant carbonic anhydrase (CA)». Atmospheric Environment, 30, 18, 1996, pàg. 3151–3156. Bibcode: 1996AtmEn..30.3151P. DOI: 10.1016/1352-2310(96)00026-X.
* ↑ «Carbonyl sulfide-mediated prebiotic formation of peptides». Science, 306, 5694, 2004, pàg. 283–6. Bibcode: 2004Sci...306..283L. DOI: 10.1126/science.1102722. PMID: 15472077.
* ↑ Montzka, S. A.; Aydin, M.; Battle, M.; Butler, J. H.; Saltzman, E. S.; Hall, B. D.; Clarke, A. D.; Mondeel, D.; Elkins, J. W. «A 350-year atmospheric history for carbonyl sulfide inferred from Antarctic firn air and air trapped in ice». Journal of Geophysical Research, 109, D18, 2004, pàg. 22302. Bibcode: 2004JGRD..10922302M. DOI: 10.1029/2004JD004686. eid D22302.
* ↑ Crutzen, P. «The possible importance of COS for the sulfate layer of the stratosphere». Geophysical Research Letters, 3, 2, 1976, pàg. 73–76. Bibcode: 1976GeoRL...3...73C. DOI: 10.1029/GL003i002p00073.
* ↑ Seinfeld, J. Atmospheric Chemistry and Physics. Londres: J. Wiley, 2006. ISBN 978-1-60119-595-1.
* «COS and C₃S₂: The Discovery and Chemistry of Two Important Inorganic Sulfur Compounds». Polyhedron, 4, 5, 1985, pàg. 775–781. DOI: 10.1016/S0277-5387(00)87025-4.
* «Carbonyl sulfide: A review of its chemistry and properties». Industrial & Engineering Chemistry Research, 41, 22, 2002, pàg. 5321–5336. DOI: 10.1021/ie020365n.

## Enllaços externs

* Carbonyl sulfide and origins of life
* Carbonyl sulfide as a potential fumigant
* Carbonyl sulfide in the atmosphere Arxivat 2006-05-29 a Wayback Machine.
# Usclats del Bòsc

Usclats del Bòsc (en francès Usclas-du-Bosc) és un municipi occità del Llenguadoc, a la regió d'Occitània, al departament de l'Erau.

## Referències

* ↑ Topònims occitans de l'Erau
# Kathleen Le Messurier

Kathleen Le Messurier (12 de juliol de 1898 - Adelaida, 1 de gener de 1981) fou una tennista australiana que va estar activa en la dècada de 1920 i 1930.
Filla menor d'Ernest i Jessie Le Messurier. Va jugar a tennis competitiu al Methodist Ladies College i més tard als Clubs de Tennis Semaphore i East Torrens.
Va quedar finalista de la competició individual de l'Australian Championships de 1932, perdent a la final davant la compatriota Coral McInnes Buttsworth en dos sets seguits. També va arribar a la final de dobles el 1924, 1925, 1928 i 1932, però va perdre en totes quatre ocasions. L'octubre de 1927 va guanyar el títol de dobles i individuals del torneig d'Adelaida. El març de 1928 va guanyar el Campionat del Sud d'Austràlia disputat a Adelaida.

## Torneigs de Grand Slam
### Individual: 1 (0−1)

| Resultat | Núm. | Any | Campionat | Oponent | Marcador |
| Finalista | 1. | 1932 | Australian Championships | Coral McInnes Buttsworth | 4−6, 7−9 |

### Dobles femenins: 4 (0−4)

| Resultat | Núm. | Any | Campionat | Parella | Oponents | Marcador |
| Finalista | 1. | 1924 | Australian Championships | Meryl O'Hara Wood | Daphne Akhurst Cozens Sylvia Lance Harper | 5−7, 2−6 |
| Finalista | 2. | 1925 | Australian Championships (2) | Esna Boyd Robertson | Daphne Akhurst Cozens Sylvia Lance Harper | 4−6, 3−6 |
| Finalista | 3. | 1928 | Australian Championships (3) | Dorothy Weston | Daphne Akhurst Cozens Esna Boyd Robertson | 3−6, 1−6 |
| Finalista | 4. | 1932 | Australian Championships (4) | Dorothy Weston | Coral McInnes Buttsworth Marjorie Cox Crawford | 2−6, 2−6 |

## Referències

* ↑ «Le Messurier, Kathleen» (en anglès). State Library of South Australia. [Consulta: 12 octubre 2021].
* ↑ «LAWN TENNIS.» (en anglès). Western Argus (Kalgoorlie, WA : 1916 - 1938), 25-10-1927. [Consulta: 18 octubre 2012].
* ↑ «SOUTH AUSTRALIAN CHAMPIONSHIPS» (en anglès). Western Argus (Kalgoorlie, WA : 1916 - 1938), 06-03-1928. [Consulta: 18 octubre 2012].
# L'Arc~en~Ciel

L'Arc-en-Ciel (ラルク アン シエル, Raruku an Shieru, "L'Arc de Sant Martí" en francès) són un grup de rock japonès, que fou formada 1991. El grup ha venut més de 13 milions d'àlbums, 16 milions de senzill, i milions d'altres unitats, com a vídeos. Estan situats el 58, a la llista top 100 de músics de pop al Japó, feta per HMV en 2003.

## Vegeu també

* Acid Android

## Referències

* ↑ L'Arc-en-Ciel 15th Anniversary Broadcast, WOWOW, November 2006
* ↑ (japonès) «Top 100 Japanese pops Artists - No.58». HMV Japan, 04-10-2003. [Consulta: 31 octubre 2008].
# Kojšov

Kojšov és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1368.
# La Center (Washington)

La Center és una població dels Estats Units a l'estat de Washington. Segons el cens del July 1, 2008 tenia 2.545 habitants.

## Demografia

Segons el cens del 2000, La Center tenia 1.654 habitants, 552 habitatges, i 465 famílies. La densitat de població era de 725,7 habitants per km².
Dels 552 habitatges en un 50,4% hi vivien nens de menys de 18 anys, en un 70,1% hi vivien parelles casades, en un 9,8% dones solteres, i en un 15,6% no eren unitats familiars. En l'11,6% dels habitatges hi vivien persones soles el 2,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3 i el nombre mitjà de persones que vivien en cada família era de 3,23.
Per edats la població es repartia de la següent manera: un 35,2% tenia menys de 18 anys, un 6,1% entre 18 i 24, un 35,5% entre 25 i 44, un 18,3% de 45 a 60 i un 4,9% 65 anys o més.
L'edat mediana era de 31 anys. Per cada 100 dones de 18 o més anys hi havia 99,3 homes.
La renda mediana per habitatge era de 55.333 $ i la renda mediana per família de 57.375 $. Els homes tenien una renda mediana de 45.893 $ mentre que les dones 28.750 $. La renda per capita de la població era de 21.224 $. Aproximadament el 3,6% de les famílies i el 4,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- La Center». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 13 agost 2010].
* ↑ «Geographic Comparison Table- La Center». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 13 agost 2010].
# Kick

Kick és una plataforma australiana que permet la transmissió en directe, amb el suport dels cofundadors de Stake.com, Bijan Tehrani i Ed Craven. Va ser fundada el 2022 a Melbourne, per tal de competir amb Twitch. Destaca pel seu enfocament, amb una moderació més flexible i proporcionar als creadors de contingut una major part dels ingressos generats. A juny de 2023, l'emissió té una mitjana de 110.000 reproduccions en directe al dia.protagonista.

## Referències

* ↑ D'Anastasio, Cecilia. «Twitch's New Streaming Rival Kick Tests Waters of Lighter Moderation». Bloomberg, 03-03-2023. [Consulta: 6 març 2023].
* ↑ Bennett, Tess. «Local crypto billionaires use Grand Prix to debut new venture». Australian Financial Review, 31-03-2023. [Consulta: 16 juny 2023].
* ↑ Tsiaoussidis, Alex. «Who owns Kick.com? Fledgling Twitch streaming rival responds to Stake rumors» (en anglès americà). Dot Esports, 16-06-2023. [Consulta: 18 juny 2023].
* ↑ «Trainwreck responds as Ninja claims Kick streamers are in store for a “reality check”» (en anglès). Dexerto. [Consulta: 18 juny 2023].
* ↑ Roque, Jack. «TrainwrecksTV Launches New Streaming Platform - Kick.com» (en anglès americà). Gamer Empire, 16-01-2023. [Consulta: 18 juny 2023].
* ↑ «“A New Era of Streaming” - Trainwreckstv Stuns Twitch Supporters With Over $16,000 Income Within 10 Days of Streaming on Kick». EssentiallySports, 11-03-2023. [Consulta: 18 juny 2023].
# L'espia honest

L'espia honest (originalment en alemany, Nahschuss) és una pel·lícula dramàtica del 2021 dirigida per Franziska Stünkel. L'agost de 2021 va arribar als cinemes alemanys i el 5 de gener de 2022 es va estrenar la versió doblada en català. La pel·lícula està inspirada en la història de la vida de Werner Teske, l'última víctima d'execució a la República Democràtica Alemanya. El film va guanyar el premi a millor guió en el Festival Internacional de Cinema de Múnic.

## Sinopsi

El científic Franz Walter accepta treballar per al servei d’intel·ligència exterior d’Alemanya i promet lleialtat absoluta al sistema fins que pugui assumir el seu nou càrrec com a catedràtic a la universitat, però aviat es veurà obligat a fer servir pràctiques no gaire adequades per aconseguir les peticions dels seus superiors.

## Referències

* ↑ «Les premiades 'L'espia honest' i 'Què veiem quan mirem cap al cel?', estrenes destacades de la setmana». ACN, 05-01-2022. Arxivat de l'original el 2022-01-05. [Consulta: 5 gener 2022].
* ↑ «L'espia honest». Cinema en Català. [Consulta: 5 gener 2022].

## Enllaços externs

* L'espia honest a Goita què fan, ara!